ΓΡΑΠΤΗ ΕΡΩΤΗΣΗ E-2447/98

υποβολή: Angela Sierra González (GUE/NGL) προς την Επιτροπή

(30 Ιουλίου 1998)

Θέμα: Δικαιώματα των Βερβέρων στην Αφρική

Στις 5 Ιουλίου 1998 τέθηκε σε ισχύ στην Αλγερία ο νόμος περί γενικής χρήσης των αραβικών, η επιβολή του οποίου μολονότι αφορά ολόκληρον τον πληθυσμό της Αλγερίας θίγει ιδιαίτερα το λαό των Βερβέρων του Μαγκρέμπ, που στη μεγάλη πλειονότητά τους ζουν στην Αλγερία.

Το γεγονός αυτό, μαζί με τη δολοφονία του βερβερικής καταγωγής τραγουδοποιού Lunes Matub στις 25 Ιουνίου 1998, έχουν προκαλέσει την εξέγερση των πληθυσμών των Βερβέρων οι οποίοι, παρά το γεγονός ότι διαθέτουν δική τους γλώσσα την "tamazight" και ιδιαίτερη πολιτιστική ταυτότητα, υφίστανται τις συνέπειες της πολιτικής του υποχρεωτικού "εξαραβισμού" που προωθούν οι κυβερνήσεις των κρατών στα οποία ζουν.

Καθίσταται, συνεπώς, αναγκαία η ανάληψη μιας αποτελεσματικής διπλωματικής πρωτοβουλίας για τη διασφάλιση των δικαιωμάτων των Βερβέρων ως λαού.

Σε τί ενέργειες έχει προβεί ή προτίθεται να προβεί η Επιτροπή σε σχέση με την προειρημμένη κατάσταση;

Δεν νομίζει η Επιτροπή ότι θα έπρεπε να απευθυνθεί στην αλγερινή κυβέρνηση και να ζητήσει την αποτελεσματική προστασία των δικαιωμάτων των κοινοτήτων των Βερβέρων στην εν λόγω χώρα;

Απάντηση του κ. Marín εξ ονόματος της Επιτροπής

(21 Σεπτεμβρίου 1998)

Η άμεση εφαρμογή του νόμου "εξαραβισμού", όπως ανακοινώθηκε στις 4 Ιουλίου 1992, ενδέχεται πράγματι να έχει αρνητικές επιπτώσεις στο λαό των Βερβέρων, όπως υπογράμμισε η επιτροπή των Ηνωμένων Εθνών για τα δικαιώματα του ανθρώπου κατά τη διάρκεια της εξηκοστής δεύτερης συνόδου της τον Ιούλιο 1998.

Μια διπλωματική παρέμβαση όπως προτείνεται από το αξιότιμο μέλος του Κοινοβουλίου, δεν εμπίπτει στις αρμοδιότητες μόνο της Επιτροπής, αλλά και σε αυτές των κρατών μελών, σύμφωνα με τις διατάξεις της συνθήκης για την ίδρυση της Ευρωπαϊκής Ένωσης.

Η Επιτροπή καταβάλλει προσπάθειες να επιτύχει την ταχεία σύναψη της συμφωνίας σύνδεσης μεταξύ της Κοινότητας και της Αλγερίας, που θα προσφέρει στην Κοινότητα το πλαίσιο και τα μέσα που ενδείκνυνται για την προώθηση της θέσης της στον τομέα των δικαιωμάτων του ανθρώπου ενώπιον των αλγερινών εταίρων της. Στο μεταξύ, η Επιτροπή δεν θα διστάσει να επικαλεστεί το θέμα που έθιξε το αξιότιμο μέλος του Κοινοβουλίου κατά τη διάρκεια των τακτικών διπλωματικών επαφών που πραγματοποιεί, από κοινού με τα κράτη μέλη, με τις αλγερινές αρχές.

Πρέπει να υπογραμμιστεί σχετικά, ότι η Κοινότητα έχει αναλάβει από το 1995 πολιτικό διάλογο με τους εταίρους της στη Νότιο και Ανατολική Μεσόγειο, μεταξύ των οποίων συγκαταλέγεται και η Αλγερία. Ο εν λόγω πολιτικός διάλογος περιλαμβάνει μεταξύ άλλων τα θέματα σχετικά με το σεβασμό των δικαιωμάτων του ανθρώπου, και συνεπώς των μειονοτήτων. Η πολυμερής πτυχή του διαλόγου οδήγησε, μέχρι σήμερα, σε πολλές ανταλλαγές απόψεων μεταξύ ανωτέρων υπαλλήλων των 27 εταίρων και σε εκτίμηση της κατάστασης σχετικά με την κύρωση των διεθνών πράξεων για τα δικαιώματα του ανθρώπου. Αντίθετα, η διμερής πτυχή του πολιτικού διαλόγου μεταξύ της Κοινότητας και της Αλγερίας δεν λειτουργεί ακόμη, δεδομένου ότι η συμφωνία σύνδεσης, η οποία πρόκειται να τη θεσμοθετήσει, βρίσκεται ακόμη στο στάδιο των διαπραγματεύσεων.